SKRIFTLIG FORESPØRGSEL E-0625/00

af Alejandro Cercas (PSE) til Kommissionen

(3. marts 2000)

Om: Statistik for arbejdsulykker i Spanien

Hvilke oplysninger har Kommissionen vedrørende arbejdsulykker i Spanien og udviklingen i disse tal i de seneste år, og hvilke initiativer agter Kommissionen at tage for at forbedre disse uacceptable forhold for millioner af arbejdstagere?

Svar afgivet på Kommissionens vegne af Anna Diamantopoulou

(17. april 2000)

Kommissionen råder over de statistikker for arbejdsulykker i Spanien, som de spanske myndigheder oversender inden for rammerne af de frivillige aftaler indgået i 1992 til gennemførelse af projektet om harmoniserede statistikker SEAT (Statistiques européenne sur les accidents de travail), som omfatter ulykker, der følges af en arbejdsstandsning på mere end tre dage, og ulykker med dødelig udgang. Dette projekt giver mulighed for at følge udviklingen i statistikkerne for arbejdsulykker i Europa fra 1994 (efter et års pilotdata i 1993).

På grund af den tid, der nødvendigvis medgår til at udarbejde de harmoniserede data, råder Kommissionen kun over informationer frem til og med 1996. Disse data findes under Sundhed og Sikkerhed på Arbejdspladsen, som er et nyt område under internetsiden New Cronos under Eurostat, samt i publikationen Statistiques en bref Les accidents du travail en Europe en 1996, også fra Eurostat, som skal udkomme i løbet af de kommende uger. En kopi af denne publikation vil blive oversendt direkte til det ærede medlem og til Parlamentets Generalsekretariat.

Fra 1994 til 1996 skete der følgende udvikling i statistikkerne for arbejdsulykker (antal ulykker under arbejde pr. 100 000 personer, der har en beskæftigelse)(1).

For arbejdsulykker med mere end tre dages arbejdsstandsning:

- For hele Fællesskabet, et fald fra 4 539 (pr. 100 000) til 4 229, svarende til 6,8 %

- for Spanien en stigning fra 6 166 til 6 736, svarende til +9,2 %.

For arbejdsulykker med dødelig udgang:

- For hele Fællesskabet, et fald fra 6,1 (pr. 100 000) til 5,3, svarende til 13,1 %.

- for Spanien, et fald fra 7,0 til 5,9, svarende til 15,7 %.

Oplysninger om resultaterne siden 1996 for Spaniens vedkommende, efter den nationale, ikke-harmoniserede opstilling, kan fås hos de spanske myndigheder.

Kommissionen har altid taget initiativer til at fremme beskyttelsen af arbejdstagernes sundhed og sikkerhed under arbejdet, og i denne sammenhæng har Rådet vedtaget mere end 20 direktiver om sundhed og sikkerhed efter forslag fra Kommissionen. Disse direktiver skal medlemsstaterne omsætte i national lovgivning, og det er dem, der skal sikre en passende kontrol og overvågning af de pågældende nationale bestemmelser.

Derudover udvikler Kommissionen ikke-lovgivningsmæssige aktioner, der tager sigte på at bidrage til en forbedring af arbejdstagernes sundhed og sikkerhed og nedsætte antallet af arbejdsulykker og erhvervssygdomme, og den tager i denne sammenhæng særligt hensyn til små og mellemstore virksomheder. Den udvikler eksempelvis aktioner til bevidstgørelse af forskellige aktører på området, som tager sigte på at etablere en kultur for forebyggelse som den mest effektive metode til at skabe ændringer og udvikling på arbejdspladserne i dag. Visse af disse ikke-lovgivningsmæssige aktioner tager ligeledes sigte på udarbejdelse af praktiske vejledninger af fakultativ karakter, som giver mulighed for at nå frem til en bedre forståelse af de krav, der stilles i den nye, europæiske lovgivning.

(1) Inden for rammerne af SEAT-statistikkerne etableres der statistikker for arbejdsulykker i følgende ni overordnede sektorer: landbrug, jagt, skovbrug industri og håndværk produktion og distribution af elektricitet, gas og vand byggefagene handel, automobilreparation og husholdningsartikler hotel og restaurant transport og kommunikation finansielle aktiviteter ejendomme, leje- og tjenesteydelser for virksomheder (hhv. brancherne A og D K i den systematiske fortegnelse over økonomiske aktiviteter i De Europæiske Fællesskaber (NACE)).